የአምቦ ህዝብ ፊቱን ወደ ልማትና ሰላም መመለሱ ተጠቆመ
አምቦ:- የአምቦ ህዝብ የ27 አመት የልማት ጥያቄ እንዳለውና በአሁኑ ጊዜም ነዋሪው ፊቱን ወደ ልማትና ሰላም በመመለስ ለለውጥ መነሳሳቱን የከተማው ከንቲባ አስታወቁ።የአምቦ ከተማ ከንቲባ አቶ ሳህሉ ድሪብሳ ከአዲስ ዘመን ጋዜጣ ጋር ባደረጉት ቃለምልልስ እንደገለጹት፤ የከተማዋ ነዋሪ በሀገራዊ ለውጡ ተነቃቅቶ ሰላሙን በመጠበቅ ፊቱን ወደ ልማት አዙሯል። የከተማ አስተዳደሩም የህዝቡን የልማት ጥያቄ ለመመለስ የሚያስችሉ ዕቅዶችን ነድፎ በእንቅስቃሴ ላይ ይገኛል።አቶ ሳህሉ እንዳሉት ፤በከተማዋ ላለፉት 27 አመታት የልማት ሥራ ባለመከናወኑ፣የከተማዋ ህዝብ እንደሌሎች የሀገሪቱ አካባቢዎች የልማት ተጠቃሚ ሳይሆን ቆይቷል።በዚህ የተነሳም ህዝቡ በከፍተኛ ድህነት ውስጥ ገብቷል። ለወጣቱም የሥራ ዕድል አልተፈጠረለትም።ሥራ ፈጣሪም መሆን አልቻለም። ከዚህ በኋላ ግን ለልማት ተነሳስቷል።በከተማዋ የሥራ አጥነቱ ችግር የከፋ እንደሆነ የጠቆሙት ከንቲባው፣በነበረው መንግሥት ተገቢው ትኩረት አለመሰጠቱ፣ አዳዲስ የኢንቨስትመንት እንቅስቃሴዎች አለመኖራቸውን በምክንያትነት ጠቅሰዋል። ነባር የሆኑ ፋብሪካዎች በከተማዋ ውስጥ ቢኖሩም ያገልግሎታቸውን ያህል ዕድገት ባለማሳየታቸው ሰፊ የሥራ ዕድል መፍጠር እንዳልቻሉም አመልክተዋል። ሀገራዊ ለውጥ ከተደረገ በኋላ ቀደም ሲል የነበሩት ችግሮች ተቀርፈዋል ለማለት የሚያስችል ነገር ባይኖርም ተስፋ ፈንጣቂ የሆነ ነገር መታየቱንና ሰፊ ዕቅድ መኖሩን አመልክተዋል።አዲስ ዘመን የካቲት 19/2012 ለምለም መንግሥቱ 